CELEX: 32014R0546
Language: ro
Date: 2014-05-15 00:00:00
Title: Regulamentul (UE) nr. 546/2014 al Parlamentului European și al Consiliului din 15 mai 2014 de modificare a Regulamentului (CE) nr. 718/1999 al Consiliului privind politica capacității flotei Comunității cu scopul de a promova transportul pe căile navigabile interioare

29.5.2014   
            
            
               RO
            
            
               Jurnalul Oficial al Uniunii Europene
            
            
               L 163/15
            
         REGULAMENTUL (UE) NR. 546/2014 AL PARLAMENTULUI EUROPEAN ȘI AL CONSILIULUI
   din 15 mai 2014
   de modificare a Regulamentului (CE) nr. 718/1999 al Consiliului privind politica capacității flotei Comunității cu scopul de a promova transportul pe căile navigabile interioare
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91 alineatul (1),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   având în vedere avizul Comitetului Regiunilor (2),
   hotărând în conformitate cu procedura legislativă ordinară (3),
   întrucât:
   
               (1)
            
            
               Regulamentul (CE) nr. 718/1999 al Consiliului (4) stabilește politica referitoare la capacitatea flotei Uniunii în ceea ce privește navele utilizate pentru transportarea mărfurilor pe căile navigabile interioare din statele membre.
            
         
               (2)
            
            
               În legătură cu modernizarea și reorganizarea flotelor, ar trebui prevăzute măsuri sociale, de preferat într-o fază inițială, care să îi ajute pe toți membrii echipajului, inclusiv pe lucrători și pe operatorii-proprietari, să părăsească sectorul căilor navigabile interioare sau să se recalifice pentru locuri de muncă în alt sector, dacă doresc acest lucru, împreună cu măsuri pentru încurajarea înființării de grupuri de întreprinderi, pentru îmbunătățirea abilităților în domeniul navigației pe căile navigabile interioare și pentru promovarea adaptării navelor la progresul tehnic, inclusiv în ceea ce privește navele ecologice. Fondul de rezervă instituit în fiecare stat membru, ale cărui căi navigabile interioare sunt legate de cele ale unui alt stat membru și a cărui flotă are un tonaj de peste 100 000 tone, astfel cum sunt prevăzute în Regulamentul (CE) nr. 718/1999, ar trebui folosite pentru măsuri care îi afectează pe operatorii-proprietari. Alte fonduri specifice care există deja la nivelul Uniunii ar putea fi folosite pentru sprijinirea activităților întreprinse în comun de partenerii sociali.
            
         
               (3)
            
            
               În acest scop, fondurile de rezervă ar putea fi utilizate dacă acest lucru este solicitat în mod unanim de organizațiile care reprezintă sectorul transportului pe căi navigabile interioare.
            
         
               (4)
            
            
               Fondurile de rezervă, constituite numai din contribuții financiare ale sectorului, nu au fost utilizate până atunci.
            
         
               (5)
            
            
               Măsurile legate de modernizarea flotelor Uniunii menționate la articolul 8 din Regulamentul (CE) nr. 718/1999 vizează doar aspecte sociale și siguranța mediului de lucru. Nu sunt prevăzute alte tipuri de măsuri de sprijin pentru crearea unui context favorabil inovării și mediului.
            
         
               (6)
            
            
               Măsurile prevăzute în Regulamentul (CE) nr. 718/1999 în ceea ce privește programele de calificare și recalificare profesională sunt relevante pentru toți membrii echipajului care părăsesc sectorul, inclusiv pentru operatori-proprietari, nu doar pentru cei care sunt calificați ca lucrători.
            
         
               (7)
            
            
               Regulamentul (CE) nr. 718/1999 prevede măsuri care încurajează operatorii-proprietari să se înscrie în asociații comerciale, dar nu și măsuri care să consolideze organizațiile care reprezintă la nivelul Uniunii sectorul transporturilor pe căi navigabile interioare, în ciuda faptului că organizațiile puternice la nivelul Uniunii pot contribui la atenuarea fragmentării sectorului.
            
         
               (8)
            
            
               Regulamentul (CE) nr. 718/1999 ar trebui completat cu măsuri care să vizeze instituirea unor programe de formare sau reconversie profesională pentru membrii echipajului, alții decât cei considerați „lucrători” care părăsesc sectorul, încurajarea înscrierii operatorilor-proprietari în asociații comerciale, consolidarea asociațiilor profesionale și încurajarea inovării pentru nave și a adaptării navelor la progresele tehnice legate de mediu.
            
         
               (9)
            
            
               Comisia și statele membre ar trebui să consolideze cercetarea și inovarea în sectorul transportului pe căi navigabile interioare și în infrastructura portuară multimodală, cu ajutorul instrumentelor financiare disponibile, inclusiv, după caz, în cadrul Orizont 2020 – Programul-cadru pentru cercetare și inovare 2014-2020 („Orizont 2020”) (5) și al Mecanismului pentru interconectarea Europei (6), asigurând astfel integrarea acestui sector în transportul multimodal.
            
         
               (10)
            
            
               Comisia ar trebui să sprijine măsurile pentru inovarea și adaptarea flotelor la progresele tehnice legate de mediu, prin promovarea folosirii instrumentelor financiare din fondurile existente ale Uniunii, cum ar fi Mecanismul pentru interconectarea Europei și Orizont 2020, și ar trebui să propună modalități de mobilizare a fondurilor de rezervă, prin intermediul fondurilor existente, precum și al instrumentelor financiare ale Băncii Europene de Investiții.
            
         
               (11)
            
            
               Întrucât fondurile de rezervă au fost create din contribuțiile sectorului, ar trebui să poată fi folosite pentru adaptarea navelor la cerințele tehnice și de mediu adoptate după intrarea în vigoare a prezentului regulament, inclusiv adaptarea acestora la evoluția ulterioară a standardelor europene privind emisiile motoarelor, precum și pentru încurajarea eficienței motoarelor în privința consumului de carburanți, a folosirii carburanților alternativi și a oricăror alte măsuri pentru îmbunătățirea calității aerului și pentru promovarea navelor ecologice, inclusiv a navelor adaptate la circulația pe râuri.
            
         
               (12)
            
            
               Regulamentul (CE) nr. 718/1999 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Articolul 8 din Regulamentul (CE) nr. 718/1999 se înlocuiește cu următorul text:
   
      „Articolul 8
      Fără a se aduce atingere articolului 3 alineatul (5), orice stat membru poate lua măsuri în special pentru:
      
                  —
               
               
                  facilitarea obținerii unei pensii anticipate sau a transferului spre o altă activitate economică pentru transportatorii pe căi navigabile interioare care părăsesc sectorul, printre altele, printr-o informare completă;
               
            
                  —
               
               
                  organizarea de programe de formare și reconversie profesională pentru membrii echipajelor care părăsesc sectorul, inclusiv pentru operatorii-proprietari, și informarea corespunzătoare cu privire la aceste programe;
               
            
                  —
               
               
                  îmbunătățirea abilităților în sectorul navigației pe căi interioare și a cunoștințelor de logistică, pentru a proteja dezvoltarea și viitorul profesiei;
               
            
                  —
               
               
                  încurajarea operatorilor-proprietari să se înscrie în asociații comerciale și consolidarea organizațiilor care reprezintă la nivelul Uniunii sectorul transporturilor pe căi navigabile interioare;
               
            
                  —
               
               
                  încurajarea adaptării navelor la progresul tehnic, pentru a îmbunătăți condițiile de muncă, inclusiv protecția sănătății, și a promova siguranța;
               
            
                  —
               
               
                  încurajarea inovării cu privire la nave și adaptarea navelor la progresul tehnic în ceea ce privește mediul, inclusiv navele ecologice;
               
            
                  —
               
               
                  încurajarea modalităților de mobilizare a folosirii fondurilor de rezervă, corelate cu instrumentele financiare disponibile, inclusiv, după caz, în cadrul programului Orizont 2020 și al Mecanismului pentru interconectarea Europei, și cu instrumentele financiare ale Băncii Europene de Investiții.”
               
            
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 mai 2014.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         D. KOURKOULAS
      
   
   
      (1)  Avizul din 21 ianuarie 2014 (nepublicat încă în Jurnalul Oficial).
   
      (2)  Avizul din 31 ianuarie 2014 (nepublicat încă în Jurnalul Oficial).
   
      (3)  Poziția Parlamentului European din 15 aprilie 2014 (nepublicată încă în Jurnalul Oficial) și Decizia Consiliului din 8 mai 2014.
   
      (4)  Regulamentul (CE) nr. 718/1999 al Consiliului din 29 martie 1999 privind politica capacității flotei Comunității cu scopul de a promova transportul pe căile navigabile interioare (JO L 90, 2.4.1999, p. 1).
   
      (5)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
   
      (6)  Regulamentul (UE) nr. 1316/2013 al Parlamentului European și al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 și de abrogare a Regulamentelor (CE) nr. 680/2007 și (CE) nr. 67/2010 (JO L 348,.20.12.2013, p. 129).